Sewe sterf in gru-botsingDie Uno se wrak. Foto: Verskaf Sewe volwassenes is dood en vyf mense kritiek beseer in ŉ trompop botsing Donderdagaand in Mpumalanga. Moeti Mmusi, woordvoerder van die provinsiale departement van gemeenskapsveiligheid, het Vrydag aan Maroela Media gesê die botsing, tussen ŉ Opel Corsa en ŉ Fiat Uno, het op die D3933-pad naby Brooklyn, noord van Bosbokrand, plaasgevind. “Die twee ligte voertuie het mekaar reg van voor getref. Dit is nog nie duidelik wat tot die botsing gelei het nie, maar dit word ondersoek,” het Mmusi gesê. Volgens Mmusi was daar vyf mense in die Uno en sewe in die Corsa ten tyde van die botsing. “Al vyf mense in die Uno sowel as twee passasiers van die Corsa is op die toneel dood. Dit is ses mans en een vrou,” het hy gesê. Vyf mense het kritieke beserings opgedoen en is deur nooddienste na die Tintswalo-hospitaal geneem vir mediese behandeling. Die polisie ondersoek die omstandighede rakende die ongeluk en of oorlaaiing ŉ rol gespeel het.